ગુજરાતે પારસીની જેમ યહુદી પ્રજાને વહાલ આપ્યું છે. કચ્છથી અમદાવાદ સુધી તેનાં ‘સિનેગોગ’ સ્થાપિત છે. બહુ ઓછી સંખ્યામાં યહુદીઓ ગુજરાતમાં હતા તેમાંના કેટલાંક કુટુંબો ઇઝરાયલ - રચના પછી ત્યાં ચાલ્યા ગયા છે. સંસ્કૃત વિદ્યા સાથે જોડાયેલા વર્ગને માટે ડો. સોલોમનનું નામ આદરણીય રહ્યું છે. સંસ્કૃતનાં આ વિદુષી યહુદી હતાં. આચાર્ય આનંદશંકર ધ્રુવ પછી હિન્દુ ધર્મની વિશદ્ વિચારણા તેમણે કરી હતી. સૌ. આરતીને તેના પીએચ.ડીના અભ્યાસ નિમિત્તે આ વિદુષીને મળવાનું થતું. ત્યારે મેં પૂછેલુંઃ ‘તમે ઇઝરાયલમાં વસવા નથી માંગતા?’ તો હસીને કહેઃ અરે, ના રે ભાઈ, મારે તો ધોળકા ભલું અને અમદાવાદ ભલું!’ એસ્થરબહેનના ઉત્તમ ગ્રંથો ગુજરાત સંસ્કૃત અકાદમી પુનઃ પ્રકાશિત કરવાનું વિચારી રહી છે જે અત્યારે દુર્લભ છે.